ಕೊರೊನಾ ವಿರುದ್ಧ ಗೆದ್ದ ಎರಡು ತಿಂಗಳ ಹಸುಗೂಸು

ರೋಮ್: ಇಟಲಿಯಲ್ಲಿ ಅತ್ಯಂತ ಕಿರಿಯ ಕೊರೊನಾ ವೈರಸ್ ರೋಗಿ ಎಂದು ಗುರುತಿಸಿದ್ದ ಎರಡು ತಿಂಗಳ ಮಗುವೊಂದು ಸಂಪೂರ್ಣ ಗುಣಮುಖವಾಗಿದ್ದು ಸಾವಿನ ದವಡೆಯಿಂದ ಹೊರ ಬಂದು ಎಲ್ಲರಲ್ಲೂ ಅಚ್ಚರಿ ಮೂಡಿಸಿದೆ.

ಈ ಮೊದಲು ತಾಯಿಯಲ್ಲಿ ಕೊರೊನಾ ಸೋಂಕು ಕಂಡು ಬಂದಿತ್ತು. ಬಳಿಕ ಮಗುವಿನಲ್ಲೂ ಸೋಂಕು ತಗುಲಿರುವುದು ದೃಢಪಟ್ಟಿತ್ತು. ಮಾರ್ಚ್ 18ರಂದು ತಾಯಿ-ಮಗುವನ್ನು ದಕ್ಷಿಣ ನಗರದ ಬ್ಯಾರಿಯಲ್ಲಿ ಆಸ್ಪತ್ರೆಗೆ ದಾಖಲಿಸಲಾಗಿತ್ತು. ಈ ಪ್ರಕರಣ ಇಟಲಿಯಲ್ಲಿ ಸಾಕಷ್ಟು ಆತಂಕವನ್ನು ಸೃಷಿ ಮಾಡಿತ್ತು. ಅತ್ಯಂತ ಕಿರಿಯ ರೋಗಿಯನ್ನು ಉಪಚರಿಸಿರುವ ವೈದ್ಯರು ಕೊರೊನಾದಿಂದ ಸಂಪೂರ್ಣ ಮುಕ್ತ ಮಾಡಿದ್ದಾರೆ.

ಮಗು ಕೊರೊನಾ ಸೋಂಕಿನ ಸಂಪೂರ್ಣ ಗುಣ ಮುಖವಾಗಿದ್ದು, ತಾಪಮಾನ ಅಥವಾ ಜ್ವರದಿಂದ ಬಳಲುತ್ತಿಲ್ಲ. ಹೀಗಾಗಿ ತಾಯಿಯೊಂದಿಗೆ ಮಗುವನ್ನು ಡಿಸ್ಚಾರ್ಜ್ ಮಾಡಲಾಯಿತು ಎಂದು ವೈದ್ಯರು ಮಾಧ್ಯಮ ಪ್ರಕಟಣೆಯಲ್ಲಿ ತಿಳಿಸಿದ್ದಾರೆ.

ಕೊರೊನಾಗೆ ಇಟಲಿಯಲ್ಲಿ ಈವರೆಗೂ 17,669 ಮಂದಿ ಸಾವನ್ನಪ್ಪಿದ್ದು, ಈ ಸಂಖ್ಯೆ ವಿಶ್ವದಲ್ಲೇ ಅತಿ ಹೆಚ್ಚು ಎನ್ನಾಲಾಗಿದೆ. ಕಳೆದ ತಿಂಗಳು 969ರ ಗರಿಷ್ಠ ಮಟ್ಟದಿಂದ ದಿನನಿತ್ಯ ಸಾವಿನ ಸಂಖ್ಯೆ ಇಳಿಕೆ ಆಗಿತ್ತು. ಸದ್ಯ ಪ್ರಮಾಣದಲ್ಲಿ ನಿಧಾನವಾಗಿ ಇಳಿಕೆ ಕಂಡು ಬಂದಿದೆ.